CELEX: 32019R0443
Language: el
Date: 2019-02-13 00:00:00
Title: Κατ' εξουσιοδότηση κανονισμός (ΕΕ) 2019/443 της Επιτροπής, της 13ης Φεβρουαρίου 2019, για την τροποποίηση του κατ' εξουσιοδότηση κανονισμού (ΕΕ) 2017/588 όσον αφορά τη δυνατότητα προσαρμογής του μέσου ημερήσιου αριθμού συναλλαγών για μετοχή, σε περίπτωση που ο τόπος διαπραγμάτευσης με τον υψηλότερο κύκλο εργασιών της μετοχής αυτής βρίσκεται εκτός της Ένωσης (Κείμενο που παρουσιάζει ενδιαφέρον για τον ΕΟΧ)

20.3.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 77/59
               
            
         ΚΑΤ' ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2019/443 ΤΗΣ ΕΠΙΤΡΟΠΗΣ
         της 13ης Φεβρουαρίου 2019
         για την τροποποίηση του κατ' εξουσιοδότηση κανονισμού (ΕΕ) 2017/588 όσον αφορά τη δυνατότητα προσαρμογής του μέσου ημερήσιου αριθμού συναλλαγών για μετοχή, σε περίπτωση που ο τόπος διαπραγμάτευσης με τον υψηλότερο κύκλο εργασιών της μετοχής αυτής βρίσκεται εκτός της Ένωσης
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία 2014/65/ΕΕ του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τις αγορές χρηματοπιστωτικών μέσων και την τροποποίηση της οδηγίας 2002/92/ΕΚ και της οδηγίας 2011/61/ΕΕ (1) και ιδίως το άρθρο 49 παράγραφος 3,
         Εκτιμώντας τα ακόλουθα:
         
                     (1)
                  
                  
                     Ο κατ' εξουσιοδότηση κανονισμός της Επιτροπής (ΕΕ) 2017/588 (2) καθορίζει το υποχρεωτικό καθεστώς βήματος τιμής για μετοχές, αποθετήρια έγγραφα και διαπραγματεύσιμα αμοιβαία κεφάλαια. Ειδικότερα, δυνάμει του κατ' εξουσιοδότηση κανονισμού (ΕΕ) 2017/588, το ελάχιστο βήμα τιμής που εφαρμόζεται σε μετοχές και αποθετήρια έγγραφα βαθμονομείται βάσει του μέσου ημερήσιου αριθμού συναλλαγών στον τόπο διαπραγμάτευσης με την υψηλότερη ρευστότητα στην Ένωση. Αυτή η μέθοδος μέτρησης αποτελεί έναν καλό και απλό δείκτη ρευστότητας για τη μεγάλη πλειονότητα αυτών των χρηματοπιστωτικών μέσων. Ωστόσο, δεν είναι κατάλληλη για μετοχές που έχουν εισαχθεί προς διαπραγμάτευση ή αποτελούν αντικείμενο διαπραγμάτευσης ταυτόχρονα στην Ένωση και σε τρίτη χώρα, σε περίπτωση που ο τόπος διαπραγμάτευσης με τον μεγαλύτερο κύκλο εργασιών σε αυτές τις μετοχές βρίσκεται εκτός της Ένωσης. Στην περίπτωση αυτή, υπάρχει κίνδυνος το υποχρεωτικό βήμα τιμής, καθοριζόμενο βάσει των όγκων συναλλαγών μόνο στην Ένωση, να βασίζεται σε ένα μικρό μόνο τμήμα των συνολικών όγκων συναλλαγών. Ως εκ τούτου, είναι σημαντικό να επιτρέπεται στις αρμόδιες αρχές να προσαρμόζουν τον μέσο ημερήσιο αριθμό συναλλαγών για τις εν λόγω μετοχές, ώστε αυτός να αντικατοπτρίζει το συνολικό προφίλ ρευστότητας των εν λόγω μετοχών. Προκειμένου να μειωθούν οι περιορισμοί στη διαθεσιμότητα δεδομένων από τόπους διαπραγμάτευσης τρίτων χωρών και να δοθεί η δυνατότητα χρήσης άλλων δημόσιων δεδομένων, είναι επίσης σημαντικό να παρασχεθεί στις αρμόδιες αρχές επαρκής ευελιξία όσον αφορά τη μεθοδολογία που χρησιμοποιείται για να λαμβάνεται υπόψη η διαθέσιμη ρευστότητα σε αυτούς τους τόπους διαπραγμάτευσης τρίτων χωρών.
                  
               
                     (2)
                  
                  
                     Το υποχρεωτικό βήμα τιμής θεσπίστηκε με σκοπό να εναρμονιστούν οι αυξήσεις τιμών σε τόπους διαπραγμάτευσης στην Ένωση και να διαφυλαχθούν το βάθος της αγοράς, η ρευστότητα και η εύρυθμη λειτουργία της διαπραγμάτευσης μετοχών στην Ένωση. Για να επιτευχθούν οι στόχοι αυτοί, είναι σημαντικό οι πληροφορίες για τον προσαρμοσμένο μέσο ημερήσιο αριθμό συναλλαγών που χρησιμοποιούνται για τον καθορισμό των εφαρμοστέων σε μια μετοχή βημάτων τιμής να είναι διαθέσιμες σε όλους τους τόπους διαπραγμάτευσης που παρέχουν ταυτόχρονα διαπραγμάτευση της εν λόγω μετοχής, και οι εν λόγω τόποι διαπραγμάτευσης να αρχίζουν να εφαρμόζουν την ίδια ημέρα τους τυχόν προσαρμοσμένους μέσους ημερήσιους αριθμούς συναλλαγών. Για τον σκοπό αυτό, όλες οι αρμόδιες αρχές που εποπτεύουν τόπους διαπραγμάτευσης όπου γίνεται διαπραγμάτευση της εν λόγω μετοχής θα πρέπει να ενημερώνονται σχετικά με τυχόν προσαρμογές του μέσου ημερήσιου αριθμού συναλλαγών για αυτή τη μετοχή πριν από τη δημοσίευση των εν λόγω προσαρμογών και των τόπων διαπραγμάτευσης και θα πρέπει να διαθέτουν επαρκή χρόνο για να ενσωματώνουν τις προσαρμογές αυτές στα συστήματά τους.
                  
               
                     (3)
                  
                  
                     Για να εξασφαλιστεί η ασφάλεια δικαίου και η προβλεψιμότητα του υποχρεωτικού καθεστώτος βήματος τιμής, είναι σημαντικό όλοι οι τόποι διαπραγμάτευσης να εφαρμόζουν ταυτοχρόνως βήματα τιμής βασιζόμενα στον προσαρμοσμένο μέσο ημερήσιο αριθμό συναλλαγών που αντικατοπτρίζει τη συνολική ρευστότητα.
                  
               
                     (4)
                  
                  
                     Επομένως, ο κατ' εξουσιοδότηση κανονισμός (ΕΕ) 2017/588 θα πρέπει να τροποποιηθεί αναλόγως.
                  
               
                     (5)
                  
                  
                     Ο παρών κανονισμός βασίζεται στα σχέδια ρυθμιστικών τεχνικών προτύπων που υπέβαλε η ESMA στην Επιτροπή.
                  
               
                     (6)
                  
                  
                     Η ESMA διεξήγαγε ανοικτές δημόσιες διαβουλεύσεις σχετικά με τα σχέδια ρυθμιστικών τεχνικών προτύπων στα οποία βασίζεται ο παρών κανονισμός, ανέλυσε τα ενδεχόμενα κόστη και τις ωφέλειες και ζήτησε τη γνώμη της ομάδας συμφεροντούχων κινητών αξιών και αγορών που έχει συσταθεί σύμφωνα με το άρθρο 37 του κανονισμού (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου (3),
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Στο άρθρο 3 του κατ' εξουσιοδότηση κανονισμού (ΕΕ) 2017/588 προστίθενται οι ακόλουθες παράγραφοι 8, 9 και 10:
            
               
                  «8.   H αρμόδια για μια συγκεκριμένη μετοχή αρχή μπορεί να τροποποιεί τον μέσο ημερήσιο αριθμό συναλλαγών τον οποίο έχει υπολογίσει ή εκτιμήσει για την εν λόγω μετοχή σύμφωνα με την οριζόμενη στις παραγράφους 1 έως 7 διαδικασία, εφόσον πληρούνται όλες οι ακόλουθες προϋποθέσεις:
                  
                              α)
                           
                           
                              ο τόπος διαπραγμάτευσης με τον υψηλότερο κύκλο εργασιών για την εν λόγω μετοχή βρίσκεται σε τρίτη χώρα·
                           
                        
                              β)
                           
                           
                              σε περίπτωση που ο εν λόγω μέσος ημερήσιος αριθμός συναλλαγών έχει υπολογιστεί και δημοσιευτεί σύμφωνα με τη διαδικασία που ορίζεται στις παραγράφους 1 έως 4, είναι ίσος ή μεγαλύτερος από ένα.
                           
                        Κατά την προσαρμογή του μέσου ημερήσιου αριθμού συναλλαγών για μια μετοχή, η αρμόδια αρχή λαμβάνει υπόψη τις συναλλαγές που εκτελούνται στον τόπο διαπραγμάτευσης τρίτης χώρας με τον υψηλότερο κύκλο εργασιών για τη διαπραγμάτευση της εν λόγω μετοχής.
               
               
                  9.   Η αρμόδια αρχή που προσάρμοσε τον μέσο ημερήσιο αριθμό συναλλαγών για μια μετοχή σύμφωνα με την παράγραφο 8 εξασφαλίζει τη δημοσίευση του εν λόγω προσαρμοσμένου μέσου ημερήσιου αριθμού συναλλαγών. Πριν από αυτή τη δημοσίευση, η αρμόδια αρχή ανακοινώνει τον προσαρμοσμένο μέσο ημερήσιο αριθμό συναλλαγών για τη μετοχή αυτή στις αρμόδιες αρχές των άλλων τόπων διαπραγμάτευσης που λειτουργούν στην Ένωση, όπου γίνεται διαπραγμάτευση της εν λόγω μετοχής.
               
               
                  10.   Οι τόποι διαπραγμάτευσης εφαρμόζουν βήματα τιμής της ζώνης ρευστότητας που αντιστοιχούν στον προσαρμοσμένο μέσο ημερήσιο αριθμό συναλλαγών από τη δεύτερη ημερολογιακή ημέρα μετά τη δημοσίευσή του.».
               
            
         
         
            Άρθρο 2
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 13 Φεβρουαρίου 2019.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 173 της 12.6.2014, σ. 349.
         
            (2)  Κατ' εξουσιοδότηση κανονισμός (ΕΕ) 2017/588 της Επιτροπής, της 14ης Ιουλίου 2016, για τη συμπλήρωση της οδηγίας 2014/65/ΕΕ του Ευρωπαϊκού Κοινοβουλίου και του Συμβουλίου όσον αφορά ρυθμιστικά τεχνικά πρότυπα για το καθεστώς βήματος τιμής για μετοχές, αποθετήρια έγγραφα και διαπραγματεύσιμα αμοιβαία κεφάλαια (ΕΕ L 87 της 31.3.2017, σ. 411).
         
            (3)  Κανονισμός (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Κινητών Αξιών και Αγορών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/77/ΕΚ της Επιτροπής (ΕΕ L 331 της 15.12.2010, σ. 84).